Document ID: 32007D0119

KOMISSION PÄÄTÖS,
tehty 16 päivänä helmikuuta 2007,
päätösten 2006/415/EY, 2006/416/EY ja 2006/563/EY muuttamisesta tuoreeseen siipikarjanlihaan merkittävän tunnistusmerkinnän osalta
(tiedoksiannettu numerolla K(2007) 431)
(ETA:n kannalta merkityksellinen teksti)
(2007/119/EY)
EUROOPAN YHTEISÖJEN KOMISSIO, joka
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 4 kohdan,
ottaa huomioon yhteisön toimenpiteistä lintuinfluenssan torjumiseksi ja direktiivin 92/40/ETY kumoamisesta 20 päivänä joulukuuta 2005 annetun neuvoston direktiivin 2005/94/EY (3) ja erityisesti sen 66 artiklan 2 kohdan,
sekä katsoo seuraavaa:
(1)
Lintuinfluenssa on siipikarjan ja lintujen tarttuva virustauti, joka aiheuttaa kuolleisuutta ja häiriöitä, jotka voivat nopeasti saavuttaa epitsoottiset mittasuhteet ja aiheuttaa siten vakavan uhan eläinten terveydelle ja kansanterveydelle sekä vähentää jyrkästi siipikarjankasvatuksen kannattavuutta. On olemassa vaara, että taudinaiheuttaja leviää muille tiloille, luonnonvaraisiin lintuihin sekä yhdestä jäsenvaltiosta toisiin jäsenvaltioihin ja kolmansiin maihin elävien lintujen tai niistä saatavien tuotteiden kaupan välityksellä.
(2)
Direktiivillä 2005/94/EY vahvistetaan yhteisön toimenpiteet, joita on sovellettava lintuinfluenssan puhjetessa siipikarjassa ja muissa vankeudessa pidetyissä linnuissa sekä kyseisen taudin leviämisen ehkäisemiseksi. Näihin toimiin kuuluvat suojavyöhykkeiden perustaminen ja kielto kuljettaa siipikarjanlihaa tällaisilla alueilla.
(3)
Direktiivillä 2005/94/EY säädetään myös tietyistä tätä kieltoa koskevista poikkeuksista, jotka ovat mahdollisia tietyin edellytyksin. Näihin edellytyksiin kuuluu muun muassa, että kyseistä lihaa ei saa päästää yhteisön sisäiseen tai kansainväliseen kauppaan ja että siinä on oltava ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (4) liitteessä II edellytetty merkki, jollei kyseisessä direktiivissä toisin säädetä.
(4)
Eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 853/2004 (5) säädetään, että tiettyyn eläimistä peräisin olevaan lihaan on merkittävä tunnistusmerkki.
(5)
Euroopan parlamentin ja neuvoston asetusten (EY) N:o 853/2004, (EY) N:o 854/2004 ja (EY) N:o 882/2004 täytäntöönpanoa koskevista siirtymäjärjestelyistä sekä asetusten (EY) N:o 853/2004 ja (EY) N:o 854/2004 muuttamisesta 5 päivänä joulukuuta 2005 annetussa komission asetuksessa (EY) N:o 2076/2005 (6) säädetään kansallisten tunnistusmerkintöjen väliaikaisesta käyttämisestä eläinperäisissä elintarvikkeissa, joita saa saattaa ainoastaan sen jäsenvaltion markkinoille, jossa ne on valmistettu.
(6)
Lisäksi komission päätöksessä 2006/415/EY (7) säädetään tietyistä rajoituksista, joita on sovellettava alueilla A ja B, muun muassa kiellosta lähettää näiltä alueilta luonnonvaraisista riistalinnuista saatuja ihmisravinnoksi tarkoitettuja tuotteita. Kyseisessä päätöksessä säädetään kuitenkin tietyn lihan, lihavalmisteiden ja raakalihavalmisteiden lähettämiseen kansallisille markkinoille liittyvistä tämän rajoituksen poikkeuksista tietyin edellytyksin, joihin kuuluu muun muassa tällaisen lihan merkintä direktiivin 2002/99/EY liitteessä II säädetyllä tavalla.
(7)
Siipikarjassa tai muissa vankeudessa pidettävissä linnuissa yhteisössä esiintyvään korkeapatogeeniseen lintuinfluenssaan liittyvistä tietyistä siirtymätoimenpiteistä 14 päivänä kesäkuuta 2006 tehdyssä komission päätöksessä 2006/416/EY (8) säädetään tietyistä siirtymätoimenpiteistä, joita on sovellettava kyseisen taudin puhjetessa. Näihin toimenpiteisiin kuuluvat suojavyöhykkeiden muodostaminen taudin puhjettua ja tiettyjen rajoitusten soveltaminen tällaisilla vyöhykkeillä, muun muassa kielto siirtää siipikarjan lihaa. Päätöksessä säädetään kuitenkin myös kyseistä kieltoa koskevista poikkeuksista, jotka ovat mahdollisia tietyin edellytyksin, joihin kuuluu muun muassa tällaisen lihan merkintä direktiivin 2002/99/EY liitteessä II säädetyllä tavalla.
(8)
Korkeapatogeenisen lintuinfluenssan H5N1-alatyypin esiintymiseen yhteisön luonnonvaraisissa linnuissa liittyvistä tietyistä suojatoimenpiteistä ja päätöksen 2006/115/EY kumoamisesta 11 päivänä elokuuta 2006 tehdyssä komission päätöksessä 2006/563/EY (9) säädetään tietyistä toimenpiteistä, joita on sovellettava kyseisen taudin puhjetessa luonnonvaraisissa linnuissa. Näihin toimenpiteisiin kuuluu tarkastusalueiden muodostaminen sekä kielto lähettää siipikarjan tai luonnonvaraisten riistalintujen lihaa, lihavalmisteita ja raakalihavalmisteita näillä alueilla. Kyseisessä päätöksessä säädetään kuitenkin myös kyseistä kieltoa koskevista poikkeuksista, jotka ovat mahdollisia tietyin edellytyksin, joihin kuuluu muun muassa tällaisen lihan merkitseminen direktiivin 2002/99/EY liitteessä II tarkoitetulla merkillä tai asetuksen (EY) N:o 2076/2005 4 artiklan mukaisesti vahvistetulla kansallisella merkinnällä.
(9)
Vaihtoehtoista tunnistusmerkintää koskevista yksityiskohtaisista säännöistä neuvoston direktiivin 2002/99/EY mukaisesti 16 päivänä helmikuuta 2007 tehdyssä komission päätöksessä 2007/118/EY (10) säädetään vaihtoehtoisesta tunnistusmerkinnästä, jota voidaan käyttää direktiivin 2002/99/EY liitteessä II säädetyn merkinnän asemesta.
(10)
Sen vuoksi on aiheellista muuttaa päätöksiä 2006/415/EY, 2006/416/EY ja 2006/563/EY, jotta kyseisen vaihtoehtoisen tunnistusmerkinnän käyttö olisi mahdollista.
(11)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Päätöksen 2006/415/EY muutokset
Muutetaan päätös 2006/415/EY seuraavasti:
Korvataan 8 artiklan 1 kohta seuraavasti:
”1. Poiketen siitä, mitä 5 artiklan b alakohdassa säädetään, kyseinen jäsenvaltio voi sallia alueelta A tai B peräisin olevista luonnonvaraisista riistalinnuista saadun tuoreen lihan, jauhelihan, mekaanisesti erotetun lihan ja raakalihavalmisteiden tai lihavalmisteiden lähettämisen kansallisille markkinoille, jos tällainen liha on merkitty
a)
joko direktiivin 2002/99/EY liitteessä II tarkoitetun erityisen tunnistusmerkinnän mukaisesti; tai
b)
päätöksen 2007/118/EY 2 artiklan mukaisesti.”
2 artikla
Päätöksen 2006/416/EY muutokset
Korvataan päätöksen 2006/416/EY 18 artiklan 1 kohdan g alakohta seuraavasti:
”g)
lihaa ei päästetä yhteisön sisäiseen tai kansainväliseen kauppaan ja se on merkitty
i)
joko direktiivin 2002/99/EY liitteessä II tarkoitetun erityisen tunnistusmerkinnän mukaisesti; tai
ii)
päätöksen 2007/118/EY 2 artiklan mukaisesti. ”
3 artikla
Päätöksen 2006/563/EY muutokset
Muutetaan päätös 2006/563/EY seuraavasti:
1.
Korvataan 6 artiklan e alakohta seuraavasti:
”e)
sellaisten tuoreen lihan, jauhelihan, mekaanisesti erotetun lihan, raakalihavalmisteiden ja lihavalmisteiden lähettäminen tarkastusalueelta, jotka on saatu tarkastusalueelta peräisin olevasta siipikarjasta ja kyseiseltä alueelta luonnosta saaduista luonnonvaraisista riistalinnuista.”
2.
Korvataan 11 artikla seuraavasti:
”11 artikla
Lihaa, jauhelihaa, raakalihavalmisteita, mekaanisesti erotettua lihaa ja lihavalmisteita koskevat poikkeukset
1. Edellä olevan 6 artiklan e alakohdasta poiketen kyseinen jäsenvaltio voi sallia seuraavan lihan lähettämisen tarkastusalueelta sen markkinoille saattamiseksi tai vietäväksi kolmansiin maihin:
a)
tuore siipikarjan liha, tarhattujen riistalintujen liha mukaan luettuna, joka on
i)
tuotettu asetuksen (EY) N:o 853/2004 liitteen II ja liitteessä III olevan II ja III jakson mukaisesti; sekä
ii)
tarkastettu asetuksen (EY) N:o 854/2004 liitteessä I olevan I, II ja III jakson sekä IV jakson V luvun A kohdan 1 alakohdan ja VII luvun mukaisesti;
b)
jauheliha, raakalihavalmisteet, mekaanisesti erotettu liha ja lihavalmisteet, jotka sisältävät edellä a alakohdassa tarkoitettua lihaa ja jotka on tuotettu asetuksen (EY) N:o 853/2004 liitteessä III olevan V ja VI jakson mukaisesti;
c)
lihavalmisteet, joille on tehty direktiivin 2002/99/EY liitteessä III olevan 1 kohdan taulukon a, b tai c alakohdassa mainittu lintuinfluenssaa koskeva käsittely;
d)
sellainen siipikarjan, tarhattujen riistalintujen ja alueella ennen tarkastusalueen muodostamista luonnosta otettujen luonnonvaraisten riistalintujen tuore liha, jauheliha, mekaanisesti erotettu liha ja tällaista lihaa sisältävät raakalihavalmisteet ja lihavalmisteet, jotka on tuotettu tarkastusalueella sijaitsevissa laitoksissa.
2. Edellä olevan 6 artiklan e alakohdasta poiketen kyseinen jäsenvaltio voi sallia tarkastusalueelta peräisin olevan siipikarjan tai tarhattujen riistalintujen tuoreen lihan, jauhelihan ja mekaanisesti erotetun lihan sekä tällaista lihaan sisältävien raakalihavalmisteiden ja lihavalmisteiden lähettämisen tarkastusalueelta kansallisille markkinoille, mikäli tällainen liha täyttää seuraavat edellytykset:
a)
se on merkitty
i)
joko direktiivin 2002/99/EY liitteessä II tarkoitetulla erityisellä tunnistusmerkinnällä; tai
ii)
päätöksen 2007/118/EY 2 artiklan mukaisesti; ja
b)
se on saatu, leikattu, varastoitu ja kuljetettu erillään muusta siipikarjan tai tarhattujen riistalintujen lihasta eikä sitä ole käytetty raakalihavalmisteisiin tai lihavalmisteisiin, jotka on tarkoitettu lähetettäväksi muihin jäsenvaltioihin tai vietäväksi kolmansiin maihin.”
4 artikla
Osoitus
Tämä päätös on osoitettu kaikille jäsenvaltioille.
Tehty Brysselissä 16 päivänä helmikuuta 2007.

Labels: 0
3
17
6